《醉閒歌》
明代·陈昌

君不见夏履癸，宠妺喜。酒池运龙船，糟堤长十里。

又不见吴夫差，宠西子。姑苏台上宴良宵，烛光烧云半空紫。

彼惟尚色不尚金，穷奢极侈耽荒淫。一朝运去金亦去，国亡家破蘼芜深。

何如醉閒翁，花前挂壶酒。呜呜唱铜鞮，款款拍铜斗。

醉来一任玉山颓，凉飔吹堕白接䍦。乌飞兔走俱不管，龙争虎斗何曾知。

人知醉閒名，不识醉閒意。醉人閒处可全生，醒人忙处遭颠踬。

王醉乡，刘中山，吾将与尔同一閒。剖污樽，碎土鼓，饮中八仙齐醉舞。

回头却笑楚三闾，留得虚名亦何补。

作者简介：陈昌，字嘉谟，号惺泉，无锡人。淳化甲辰进士，累官户部员外郎。